CELEX: 62009TN0500
Language: lt
Date: 2009-12-07 00:00:00
Title: Byla T-500/09: 2009 m. gruodžio 7 d. pareikštas ieškinys byloje Italija prieš Komisiją

13.2.2010   
            
            
               LT
            
            
               Europos Sąjungos oficialusis leidinys
            
            
               C 37/46
            
         2009 m. gruodžio 7 d. pareikštas ieškinys byloje Italija prieš Komisiją
   
   (Byla T-500/09)
   2010/C 37/66
   Proceso kalba: italų
   
      Šalys
   
   
      Ieškovė: Italijos Respublika, atstovaujama avvocato dello Stato L. Ventrella
   
      Atsakovė: Europos Komisija
   
      Ieškovės reikalavimai
   
   
               —
            
            
               Iš dalies panaikinti 2009 m. rugsėjo 24 d. sprendimą Nr. C(2009) 7044, apie kurį pranešta 2009 m. rugsėjo 25 d., dėl Bendrijos atsisakymo Europos žemės ūkio orientavimo ir garantijų fondo (EŽŪOGF) Garantijų skyriaus, lėšomis finansuoti kai kurias valstybių narių patirtas išlaidas tiek, kiek juo atsisakyta finansuoti Italijos išlaidas 2005 ir 2006 finansiniais metais:
               
                           —
                        
                        
                           fiksuoto dydžio finansavimo koregavimas (5 %) dėl tariamų įvairių kontrolės trūkumų vaisių ir daržovių sektoriuje (citrusinių vaisių perdirbimas), iš viso — 3 539 679,81 EUR.
                        
                     
         
      Ieškinio pagrindai ir pagrindiniai argumentai
   
   Grįsdama savo ieškinį, Italijos Respublika nurodo, kad pažeistos esminės procedūros taisyklės (EB 253 straipsnis), t. y. nenurodyti pakankami motyvai, ir pažeistas proporcingumo principas.
   Šiuo atžvilgiu ieškovė patikslina, kad Komisija pakoregavo kai kurią pagalbą citrusinių vaisių perdirbimui, tačiau ją koreguodama neužtikrino, kad bus patikrinta, ar gamintojų organizacijoms perduotas produktas sutampa su perdirbėjams tiekiamu produktu ir ar perdirbti tiekiamas produktas sutampa su užbaigtu produktu. Italijos vyriausybės nuomone, vykdant procedūrą paaiškėjo, kad kontrolė atlikta patenkinamai, ypač kalbant apie administracinę (apskaitos) kontrolę ir patikrinimą vietoje, atliktą tiek gamintojų organizacijoje (Organizzazione di Produttori), tiek perdirbėjų įmonėse; kontrolės veiksmai atlikti netikėtai (visiškai nepranešus įmonei apie tikrinimo dieną) ir bet kokiu atveju didesniu procentu nei reglamente nurodytas minimumas. Todėl esminis dalykas, kuriuo Komisija turėjo pagrįsti savo sprendimą, yra „didelis pavojus“, kad fondas patirs finansinių nuostolių, pateisinantis fiksuoto dydžio koregavimą 5 %, kuris bet kokiu atveju yra neproporcingas.